**Tokaj Város Önkormányzatának**

**13/2018. (XI. 30.) önkormányzati rendelete**

**a Tokaj, illetve a tokaji név használatáról**

Tokaj Város Önkormányzat Képviselő-testülete az Alaptörvény 32. cikk (2) bekezdésében biztosított eredeti jogalkotói hatáskörében, az Alaptörvény 32. cikk a) pontjában meghatározott jogkörében eljárva, – Tokaj Város Képviselő-testületének Szervezeti és Működési Szabályzatáról szóló 4/2018.(IV. 26.) önkormányzati rendeletben biztosított – véleményezési jogkörében eljáró Pénzügyi és Településfejlesztési Bizottság, az Ügyrendi és Jogi Bizottság, a Humánpolitikai és Idegenforgalmi Bizottság – véleményének kikérésével – a következőket rendeli el:

**1. §**

(1) Gazdasági-, társadalmi-, tudományos, egészségügyi-, kulturális-, oktatási, vagy egyéb szervezetek, intézmények, más jogi személyek, illetve jogi személyiség nélküli gazdasági- vagy egyéb társaságok, egyéni cégek elnevezésükhöz

- a Tokaj, vagy

- a tokaji

megjelölést csak engedéllyel vehetik fel, illetve használhatják.

(2) Az (1) bekezdésben meghatározott név felvétele és használata csak azok számára engedélyezhető, akiknek székhelye Tokaj közigazgatási területén van, vagy fióktelepe, üzlete, stb. a kérelem benyújtását megelőző egy éve igazoltan Tokaj közigazgatási területén működik és a folytatni kívánt, vagy már folytatott tevékenységi kör a város érdekeivel összhangban van. A Képviselő-testület a fióktelep, üzlet egy éves működési feltétele alól kivételes esetben a város érdekeire tekintettel felmentést adhat.

(3) A névfelvétel, illetve a névhasználat a gazdasági tevékenységet nem folytató személyek és szervezetek számára ingyenes.

(4) Az egyéni cég és a gazdálkodó szervezet a határozatlan időre szóló névfelvétel és/vagy használat engedélyezéséért egyszeri engedélyezési díjat köteles fizetni, amelynek mértéke 4.000.000 Ft.

(5) A névhasználati díj megfizetésére vonatkozóan a Képviselő-testület fizetési halasztást, illetve részletfizetést engedélyezhet.

(5) Az engedélyezési díjat az önkormányzat részére banki átutalással kell befizetni. A pénzügyi teljesítést igazoló bizonylatot a kérelemhez csatolni kell. A kérelem jogerős elutasítása esetén az engedélyezési díjat az önkormányzat visszafizeti.

**2. §**

(1) A név felvétele vagy használata iránti kérelmet a polgármesterhez kell benyújtani.

(2) A kérelemnek tartalmaznia kell:

a/ a kérelmező megnevezését és székhelyét,

b/ a kérelmező tevékenységi körét,

c/ a használat célját és módját,

d/ a használat időtartamát,

e/ az ezt igazoló hivatalos 3 hónapnál nem régebbi dokumentumokat (cégkivonat, alapító okirat stb.)

(3) Amennyiben a név embléma, jelvény, kiadvány vagy dísz- és ajándéktárgy termék megjelölését szolgálja, a kérelemhez csatolni kell az adott tárgy tervét színes rajzon, 20x20 cm-es méretben, feltüntetve a tényleges méreteket és a nagyítás/kicsinyítés léptékét is.

**3. §**

(1) A kiadott engedély érvényessége szólhat:

a/ határozatlan időre,

b/ a tevékenység folytatásának idejére,

c/ meghatározott időre,

d/ egy alkalomra.

(2) Az érvényességi idő megállapításánál az egyéb jogszabályokra figyelemmel kell lenni.

**4. §**

(1) A kiadott engedély tartalmazza:

a/ a jogosult nevét és székhelyét,

b/ a névfelvétel vagy használat célját,

c/ az érvényesség időtartamát,

d/ az engedély visszavonhatóságára történő figyelmeztetést, a lehetséges okok felsorolását.

(2) A kiadott engedélyekről - a név és az érvényesség feltüntetésével - nyilvántartást kell vezetni.

(3) A név használatának jog- és rendeltetésszerűségét rendszeresen figyelemmel kell kísérni.

(4) A (2) és (3) bekezdésben foglaltakról a jegyző gondoskodik.

(5) Amennyiben az engedélyben szereplő adatokban változás következik be, a névhasználat jogosultja köteles a változásról 15 napon belül értesíteni Tokaj város polgármesterét.

**5. §**

Meg kell tagadni az engedély kiadását, ha:

a/ a névkizárólagosság elvébe ütközik,

b/ olyan személy kéri, akitől a névhasználat jogát a Képviselő-testület korábban megvonta és a megvonástól számítva az új kérelem benyújtásáig két év még nem telt el,

c/ a használat célja vagy módja az Alaptörvénybe, vagy más jogszabályba ütközik,

d/ a használat célja vagy módja Tokaj lakossága jogait, illetve jogos érdekeit sérti, vagy veszélyezteti,

e/ a kérelmező az engedélyezési díjat a megadott határidőig nem fizeti meg.

**6. §.**

Meg lehet tagadni az engedély kiadását, ha:

a/ a kérelem a névkizárólagosság elvébe nem ütközik, de ugyanazon tevékenység gyakorlásához a Képviselő-testület már névhasználati engedélyt adott,

b/ a folytatni kívánt tevékenység nem jogellenes, de a Képviselő-testület megítélése szerint Tokaj város gazdasági érdekeivel ütközik,

c/ a használat célja nem jogellenes, de a Képviselő-testület megítélése Tokaj lakossága nagy részének ellenérzéseit válthatja ki.

**7. §**

A kiadott névfelvételi vagy -használati engedélyt vissza kell vonni, ha:

a/ a tevékenység gyakorlása során a 6. §-ban foglaltak bekövetkeznek,

b/ a természetes személy jogosultat büntető eljárás során jogerősen elítélik,

c/ az 1.§ (1), (2) bekezdésében foglalt feltételek már nem állnak fenn.

**8. §**

A kiadott névfelvételi vagy -használati engedélyt vissza lehet vonni, ha az engedélyezés jogosultja nem tesz eleget az adatváltozási bejelentési kötelezettségének.

**9. §**

(1) Aki a **Tokaj**, vagy **tokaji** megjelölést vagy nevet jelen rendelet hatályba lépése előtt vette fel és folyamatosan, jogszerűen használja, utólagos engedély iránti kérelem benyújtására nem köteles.

(2) A jelen rendelet hatályba lépése előtt felvett és folyamatosan használt megjelölés vagy név használata a jövőre nézve megtiltható a 6. és 7. §-ban foglalt esetek bármelyike bekövetkezésével.

**10. §**

(1) A névfelvétel vagy névhasználat engedélyezése, az engedély visszavonása, a névhasználat megtiltása Tokaj Város Önkormányzata Képviselő-testülete hatáskörébe tartozik.

(2)A Képviselő-testület döntéseit az ügyrendi és jogi feladat- és hatáskörrel rendelkező bizottság, gazdasági jellegű névfelvétel vagy -használat esetében a településfejlesztési feladat- és hatáskörrel rendelkező bizottság javaslatának figyelembevételével hozza meg.

**11. §**

(1) Ez a rendelet a kihirdetését követő napon lép hatályba, de rendelkezéseit a folyamatban lévő ügyekben is alkalmazni kell.

(2) Hatályát veszti a Tokaj, illetve a tokaji név használatáról szóló 11/2005. (VI.1.) sz. rendelet.

Péterné Ferencz Zsuzsanna Posta György

Jegyző Polgármester